หุ้นไทยไปต่อเอ็มเอฟซีลุยทาร์เก็ต6%
เอ็มเอฟซี ยังมั่นใจหุ้นไทย ลุยทาร์เก็ตฟันด์ต่อเนื่อง เป้ากำไรรวม 6%
19 ก.พ. 2556

เอ็มเอฟซี ยังมั่นใจหุ้นไทย ลุยทาร์เก็ตฟันด์ต่อเนื่อง เป้ากำไรรวม 6% 
น.ส.ประภา ปูรณโชติ กรรมการผู้จัดการ บริษัทหลักทรัพย์จัดการกองทุน (บลจ.) เอ็มเอฟซี กล่าวว่า ปีนี้เป็นจังหวะเหมาะสำหรับการลงทุนในทาร์เก็ตฟันด์ เนื่องจากภาวะเศรษฐกิจมีอัตราการเติบโตที่ดี ซึ่งคาดว่าจะขยายตัวอยู่ที่ 4.55% จากการบริโภคของภาคเอกชนและการลงทุนภาครัฐ โดยเฉพาะการลงทุนในโครงสร้างพื้นฐาน และผลประกอบการของบริษัทจดทะเบียนในตลาดหลักทรัพย์ที่แข็งแกร่ง โดยคาดว่าจะเติบโต 13-15% 
“ตลาดหุ้นไทยยังได้ประโยชน์จากเงินไหลเข้าจากต่างประเทศ เพราะมีการขยายตัวของกำไรที่โดดเด่นเมื่อเทียบกับภูมิภาค แม้ราคาต่อกำไรต่อหุ้น (พี/อี) จะใกล้เคียงกับภูมิภาคก็ตาม” น.ส.ประภา กล่าว
ทั้งนี้ ในช่วงต้นปี 2556 บลจ.เอ็มเอฟซี บริหารทาร์เก็ตฟันด์ได้ตามเป้าหมายได้แล้ว 5 กองทุน
พร้อมกันนี้ ตั้งแต่วันนี้จนถึงวันที่ 22 ก.พ. บลจ.เอ็มเอฟซี เปิดขายกองทุนเปิดเอ็มเอฟซีสปอท 33 ซีรีส์ 9 ซึ่งเน้นลงทุนหุ้นที่มีปัจจัยพื้นฐานดี โดยตั้งเป้าหมายผลตอบแทนรวม 6% โดยแบ่งเป็น 2 ครั้ง ครั้งละ 3% โดยภายใน 5 เดือนแรก หากกองทุนมีมูลค่าหน่วยลงทุน 10.35 บาทขึ้นไป กองทุนจะรับซื้อคืนหน่วยลงทุนอัตโนมัติในอัตรา 3% ของมูลค่าที่ตราไว้ (10 บาท) หลังจากนั้นจะบริหารเงินลงทุนเดิม เพื่อให้มูลค่าทรัพย์สินสุทธิเพิ่มขึ้นอีก 3% ตามเป้าหมาย